İnfanta Mariya de la Paz

İnfanta Mariya de la Paz () () – İspaniya kraliçası II İzabellanın qızı, İspaniya infantası.

6 yaşında ikən anasıyla birlikdə Parisə sürgünə getdi və ilk təhsilini burada aldı. III Napoleonun devrilməsindən sonra sürgündəki ailəsiylə birlikdə Cenevrəyə köçdü. 1875-ci ildə İspaniyada monarxiyanın bərpa edilməsi və qardaşı XII Alfonsonun taxta çıxmasıyla o və bacıları Madridə qayıtdı. Burada geri qalan təhsili böyük bacısı İzabellanın nəzarəti altında tamamlandı.

1880-ci ildə bibisi oğlu Bavariyalı Lüdviq Ferdinandla evlənməsinə qərar verildi. Üstəlik bibisi İnfanta Amaliya onun xaç anası idi. Ancaq həmin ilin sonunda baş tutan görüşdən sonra Mariya Paz bəy namizədini bəyənmədi. Buna baxmayaraq danışıqlar davam etdi və cütlük 2 aprel 1883-cü ildə Madrid kral sarayında evləndi. Əri Lüdviq Ferdinand həm Bavariya kralı II Lüdviqin əmisi oğlu, həm də onun ən maliyyə müşaviri idi. Buna baxmayaraq cütlük sarayın qarışıq və intriqa dolu həyatından uzaq qaldı. Cütlüyün bu nigahdan 3 övladı dünyaya gəldi.

 Ferdinand (1884-1958)
 Adalbert (1886-1970)
 Pilar (1891-1987)

Münhendə yaşadığı illər ərzində xeyriyyəçiliklə məşğul olan Mariya Paz qardaşı XII Alfonsonun vəfat etməsinin ardından kral naibəsi olan gəlinləri Mariya Kristina ilə yaxın münasibətlər qurdu. Üstəlik daha sonra hakimiyyəti ələ alan qardaşı oğlu XIII Alfonso da bibisinin ölkədəki nüfuzunu qorudu. Birinci Dünya müharibəsinin bitməsi və Bavariya krallığının parçalanmasının ardından Mariya Paz və ailəsinin Nimfenburq sarayında yaşamalarına icazə verildi. Ailə gəlirlərinin əlindən alınmasına baxmayaraq Mariya Paz İspaniya infantası idi və vətənindən aldığı gəlirlə yaşamağa davam etdi. Ancaq qardaşı oğlunun 1931-ci ildə devrilməsindən sonra bu gəlirləri də əlindən alındı. Üstəlik Adolf Hitlerin Almaniyada hakimiyyətə gəlməsi ilə monarx ailəsinin digər üzvləri kimi onun da həyatı çətinləşdi. Buna baxmayaraq o və ailəsi nasistlərin hakimiyyətinə qarşı çıxmadılar. Bu səbəblə 1945-ci ildə bölgəyə girən Amerikan ordusu tərəfindən evi axtarıldı və evində tapılan bəzi cəvahirat əşyaları alındı. 1946-cı ildə evindəki pilləkandan yıxılaraq yaralandı və bir neçə saat sonra vəfat etdi.

 Mənbə 
 Aronson, Theo. Venganza real: la Corona de España, 1829–1965. Ed. Grijalbo, 1968.
 Infanta Paz; Cuatro revoluciones e intemedios: Setenta años de mi vida. Espasa-Calpe, Madrid, 1935.
 Infanta Eulalia; Memorias de Doña Eulalia de Borbón, Infanta de España (1864–1931). Ed. Juventud, 1954.
 Baviera, S. A. R. Princesa Pilar de; Chapman-Huston, Comandante Desmond. Alfonso XIII. Col. "Z"
 Puga, Maria Teresa; 20 infantas de España: Sus vidas, entre las ilusiones y el destino. Ed. Juventud, Barcelona, 1998.
 Rey y Cabieses, Amadeo-Martín, Wittelsbach y Borbón: Relaciones y Enlaces Entre las Casas Reales de Baviera y de España, Siglos XIX Al XXI, Consejo Superior de Investigaciones Científicas, 2005
 Vidal Sales, José Antonio; Francisco de Asís de Borbón y Borbón: la peripecia íntima, secreta y sentimental del esposo de Isabel II, un rey consorte afeminado y blando. Ed. Planeta, 1995

 İstinadlar 

Kateqoriya:Münxen Müqəddəs Mixail kilsəsində dəfn olunanlar